Fi stqarrijiet diversi li saru mill-Ministru Konrad Mizzi u s-Segretarju Parlamentari Chris Fearne konna infurmati bid-dettalji dwar li l-konkos użat f'Mater Dei ġol-blokk li fih it-taqsima tal-Emergenza. Ġejna infurmati li l-konkos hu dgħajjef b'mod li ma jiflaħx illi jerfa' l-piz ta' iktar kostruzzjoni. Bħala riżultat ta' din l-informazzjoni kellna lil min stagħġeb, kif ukoll kellna lil min ma stagħġibx. Dan tal-aħħar, l-ex-Ministru Tonio Fenech kien ikkwotat li qal li ma kienx sorpriż b'din l-aħbar. Times ta' Malta fil-fatt tikkwota lil Tonio Fenech hekk: Ikun interessanti ħafna kieku Tonio Fenech jispjega "ftit" iktar x'irid jgħid b'dan il-kumment. Għax jekk Skanska irrifjutaw li jibnu iktar minn żewġ sulari għal raġinijiet ta' sigurta' probabbilment li f'xi żmien kienu mitluba jew ġew ippressati dwar dan u Skanska kellhom jiġġustifikaw il-għala kienu qed jirrifjutaw. Nifhem li Skanska jkunu ippreżentaw raġunijiet dettaljati għalfejn kienu qed jinsistu li ma setgħux jibnu iktar fuq il-blokk tal-Emerġenza. Possibilment li dan huwa wkoll dokumentat b'xi mod f'xi rapport jew xi minuti ta' xi laqgħa. Il-kumment ta' Tonio Fenech hu ċar ħafna. Jgħid li (skond Skanska) l-bini qatt ma kien iddiżinjat biex jiflaħ iktar minn żewġ sulari u li allura jekk dan jitgħabba b'iktar milli hu ddiżinjat biex jerfa' jkun hemm problemi ta' "safety". Dan ifisser li probabbilment x'imkien hemm xi dokument li jispjega l-posizzjoni ta' Skanska liema dokument, meta jinstab x'aktarx li jwieġeb il-parti l-kbira tal-mistoqsijiet li għandu quddiemu l-Imħallef (irtirat) Philip Sciberras. Issa jekk il-posizzjoni hi kif qed jgħid Tonio Fenech għaliex donnu ħadd ma kien jaf biha? Xi ħadd donnu li m'għamilx il- sewwa qabel ma fesfes f'widnejn Konrad Mizzi u Chris Fearne. Ikun interessanti ħafna kif dan il-punt bażiku li qed jagħmel Tonio Fenech ser jiġi indirizzat mill-inkjesta immexxija mill- Imħallef (irtirat) Philip Sciberras. L-aħħar ħaga: għadni ma fhimtx kif il-ġurnaliżmu investigattiv kollu li għandna madwarna, minn dan kollu jidher li ma xammew xejn. Dak li qal Tonio Fenech, jekk veru, għandu jpoġġi l-argumenti kollha dwar l-inkjesta rashom l-isfel!